La Seu d’Urgell obre el primer festival del joc del Pirineu amb tallers i jornades
ACTIVITATS INICIATIVA
Escolars, ahir, jugant a la Seu d’Urgell.
La Seu d’Urgell és, des d’ahir, una ludoteca gegant gràcies a la primera edició del Festival del Joc del Pirineu que van inaugurar els escolars i que se celebra fins demà. La sala Sant Domènec és el centre neuràlgic del certamen i l’escenari d’un plató de NoNameChannel, un canal de YouTube que mostrarà el festival arreu del món.
S’hi han instal·lat també jocs a terra per a nadons, joguets gegants, botigues per comprar diferents articles i un servei de bar on degustar un còctel elaborat per a l’ocasió.
Amb tot, el festival també està repartit per altres punts de la capital de l’Alt Urgell i on s’han organitzat tallers i altres activitats amb voluntaris d’Ajudar Jugant, una entitat sense ànim de lucre.
Així, a l’Espai Ermengol es desenvoluparà l’activitat Juguem amb la història i a la biblioteca Sant Agustí els visitants poden trobar diferents activitats relacionades amb la lectura i el joc.
Una altra de les activitats importants que es portaran a terme durant el festival serà la jornada Joc i educació, dirigida a professors. “El joc de taula s’ha revaloritzat molt en els últims anys”, va apuntar ahir divendres a la inauguració el director del Festival Dau de Barcelona, Oriol Comas.